**ПРАВИЛА**

**ЗА ОТПУСКАНЕ НА ЕДНОКРАТНА ФИНАНСОВА ПОМОЩ ЗА ПОДПОМАГАНЕ ЛЕЧЕНИЕТО НА ЛИЦА ОТ БЮДЖЕТА НА ОБЩИНА ГАБРОВО**

**Раздел І**

**Общи положения**

**Чл. 1. Тези правила** уреждат реда и начина за отпускане на еднократна финансова помощ от бюджета на Община Габрово за лечение на лица, регистрирани по постоянен и настоящ адрес на територията на община Габрово.

**Чл. 2.** (1) Всяка година, Общински съвет Габрово, с приемането на годишния бюджет на общината, определя общия размер на средствата, предвидени за отпускане на помощи по тези правила.

(2) Максималният размер на помощта за едно подпомагано лице е до 5 000 лева.

**Чл. 3.** Финансова помощ се отпуска на здравно осигурени лица, нуждаещи се от лечение, които не са в състояние сами или с помощта на семейството си да осигурят финансирането на лечението си.

**Раздел II**

 **Основания за отпускане**

**Чл. 4.** Финансова помощ за разходи, свързани с лечение на лицата по чл. 3 може да се ползва за лечение в България и в чужбина, ако лечението не се заплаща от други източници или заплащането от други източници не покрива изцяло разходите

**Чл. 5.** Финансова помощ не се отпуска на лица, които са получавали такава от Община Габрово през последните 12 месеца, по реда на настоящите правила.

**Раздел III**

**Критерии и изисквания за определяне и отпускане на помощта**

**Чл. 6.** (1) Изисквания към лицето :

1. Да има постоянен и настоящ адрес на територията на Община Габрово минимум 18 месеца от датата на подаване на заявлението по чл. 9, ал. 1, т. 1.

2. Средномесечният доход на член на семейството за период от шест месеца, предхождащ подаването на заявлението да е под 1,5 размера на минималната работна заплата за страната към момента на подаването.

(2) Данните по предходната алинея се удостоверяват с предоставените по чл. 7 документи.

**Раздел IV**

**Необходими документи за определяне и отпускане на помощта**

**Чл. 7.** (1) Необходими документи за кандидатстване за еднократна помощ:

1. Заявление по образец;
2. Декларация по образец;
3. Медицински документи, удостоверяващи нуждата от лечение, вкл. легализиран превод на такива;
4. Справка от НЗОК, чрез РЗОК Габрово за предоставените здравни услуги;

5. Документ за доход на семейството за предходните шест месеца;

6. Документи, предоставящи информация за стойността на лечението;

7. Други (по преценка на комисията).

(2) Комисията извършва служебна проверка на семейното положение на заявителя.

**Раздел V**

**Процедура за определяне и отпускане на помощта**

**Чл. 8.** (1) Заявлението за отпускане на еднократна помощ се подава до кмета на общината.

 (2) Към заявлението се прилагат документите, посочени в чл. 7.

**Чл. 9.** (1) Заявленията се разглеждат от Комисия, назначена със заповед на кмета на Община Габрово, в състав от 5 лица:

1. външен експерт с медицинско образование;

2. общински съветник, определен от Общински съвет Габрово;

3. заместник-кмет „Образование, социални дейности, култура и туризъм“;

4. служител от Дирекция „Образование и социални дейности“;

5. служител от Дирекция „Финансово-счетоводна“.

(2) В заповедта по ал. 1 се определят резервни членове, които в случай на отсъствие на титулярите да участват в работата на Комисията.

(3) Председател на Комисията е заместник-кмет „Образование, социални дейности, култура и туризъм“.

**Чл. 10.** Комисията се свиква на заседание от председателя и изготвя предложение по чл. 15 в двуседмичен срок от постъпване на заявлението за еднократна финансова помощ.

**Чл. 11.** (1) Заседанията на комисията са редовни, при присъствие на повече от половината от нейните членове, сред които задължително е лице с медицинско образование.

 (2) Заседанията на комисията са закрити.

 (3) Решенията за одобряване на кандидатите за финансово подпомагане се вземат с мнозинство от повече от половината членове на комисията.

**Чл. 12.** При непълноти или неясноти в подадените документи, комисията определя срок за предоставяне на допълнителни документи и уведомява заявителя.

**Чл. 13.** (1) За всяко заседание на комисията се изготвя протокол, който съдържа информация за разгледаните заявления и взетите решения.

(2) Протоколът се подписва от присъстващите членове на комисията.

**Чл. 14.** (1) Комисията изготвя предложение до кмета на община Габрово за одобряване или неодобряване на заявлението за финансово подпомагане, в което посочва размера на помощта, при положително становище.

(2) Кметът на Община Габрово издава заповед за отпускане еднократната помощ или заповед за отказ, за което заявителят се уведомява.

(3) Комисията води регистър на лицата, на които е отпусната/отказана еднократна помощ.

 (4) Комисията представя годишен отчет за дейността си пред Общински съвет Габрово до приемане на бюджета за следващата година.

**Раздел VІ**

**Финансиране**

**Чл. 15.** (1)Размерът на еднократната помощ се определя за всеки конкретен случай, въз основа на приложените документи, доказващи здравословното и финансово състояние на кандидата.

 (2) Извън реда и условията, определени в настоящите правила, решението за предоставяне на еднократна финансова помощ се взема от Общински съвет - Габрово.

**Чл. 16.** (1) Лицето, за което е отпусната помощта, получава същата лично или чрез законния си представител, по банкова сметка.

 (2) Лицето/законният представител следва да представи разходно-оправдателни документи за ползването на предоставената помощ, в едномесечен срок след приключване на лечението, в противен случай дължи възстановяването ѝ.

**Раздел VІІ**

**Допълнителни разпоредби**

**§ 1.** „Семейство“ включва:

а) съпрузите, ненавършилите пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, доведени, заварени, с изключение на сключилите брак);

б) съвместно живеещи родители без сключен граждански брак, които съжителстват на един настоящ адрес, техните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени и припознати, с изключение на сключилите брак);

в) родителят и неговите/нейните ненавършили пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, с изключение на сключилите брак).

**§ 2.** „Доходи“ са приходи, произхождащи от:

а) трудова дейност;

б) дейности в областта на селското, горското и водното стопанство;

в) продажба и/или замяна на движимо или недвижимо имущество;

г) продажба на акции, дялове и други участия в търговски дружества и други форми на съвместна дейност;

д) наем, рента и аренда;

е) авторски и лицензионни възнаграждения;

ж) дивиденти и доходи от дялово участие;

з) обезщетения и помощи;

и) пенсии;

й) стипендии;

к) месечни добавки за деца;

л) присъдени издръжки.

**Раздел VІІI**

**Преходни и заключителни разпоредби**

**§ 1. Тези правила са приети на основание чл. 21, ал. 1, т. 23 от ЗМСМА с Решение № …..на Общински съвет Габрово, Протокол №….на редовно заседание на** Общински съвет Габрово**, проведено на …………… година и влизат в сила от приемането им.**

**§ 2. Настоящите правила се изменят или допълват с Решение на Общински съвет Габрово.**